שו"ת רשב"ץ (תשב"ץ)/חלק ג/קמו
שאלה קמו:
עוד שם:

שאלת ראובן מת בלא בנים והניח נכסים ויש לו אח ובני אח מי יירש הנכסים האח יורש את הכל או בני האח יחלוקו עמו חלק אחד כמו האח או כל אחד מבני האח יירש כמו האח:

תשובה:
דבר פשוט הוא שבן האח יורש חלק אביו כאלו הוא קיים אם הוא אחד ואם הם יותר מאחד לא יטלו אלא חלק אחד כאלו הוא אביהם קיים.
וראיה לזה מה שאמרו בפ' יש נוחלין (קט"ז ע"ב) דבנו' צלפחד ירשו בנכסי חפר חלק צלפחד אביהם עם אחיו.
וכן מה שאמרו בפ' החולץ (ל"ח ע"א) בענין ספק ובני יבם הבאים לירש בנכסי סבא וכן מה שאמרו (ב"ב קט"ו ע"א) דבת ובת הבן בת הבן קודמ' לבת לפי שיפה כחה אצל אחין.
נראה מזה שבת הבן יורש' עם אחי אביה וכ"ש בן הבן או בני הבן בין בנכסי האב ובין בנכסי האח הכל הוא שוה וענין זה הוא כי מי שמת וזרע אין לו נחלה היא משמש' והולכ' עד אביו ואם הוא מת יוצאי יריכו הם נוחלין אם הם קיימין ואם מת א' מהם יוצאי יריכו נוחלין חלקו בלבד אע"פ שהם רבים ובנו' צלפחד אע"פ שהיו רבות לא לקחו עם אחי אביהן אלא מה שהי' אביהן נוטל אלו הי' קיים והיורש אחיו מכח אביו הוא יורש ודינו שוה כאלו יורש לנכסי אביו ואם הם שני אחים ומת אחד מהם ויש לו שני בנים יטול האחד חצי ובני האח חצי ולא נתברר בשאלה אם הניח אשה זקוקה ליבם שאם הניח אשה זקוקה האח היבם הוא יורש את הכל אם ייבם: